Агенцијата за заштита на правото на слободен пристап до информациите од јавен карактер,врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од З. С, поднесена против НУ Народен театар Битола на 30.09.2026 година го донесе следното

Р Е Ш Е Н И Е
Жалбата изјавена од З. С., поднесена против НУ Народен театар Битола, заведена во архивата на Агенцијата за заштита на правото на слободен пристап до информациите од јавен карактер под бр.08-337 на 29.09.2026 година, СЕ ОТФРЛА како недопуштена.
О Б Р А З Л О Ж Е Н И Е
З. С., како што е наведено во Жалбата, на 04.09.2026 година поднел барање, насловено  „Барање за итна достава или увид во целокупната документација од постапка по јавен оглас бр.02/2026‘‘ до НУ Народен театар Битола, со коe им побарал следните информации:
„Со цел заштита на правниот интерес и целосна проверка на законитоста на постапката за вработување по јавен оглас бр.02/2026 на НУ Народен театар Битола за вработување на 1 (еден) извршител на работно место Актер 4-та група (шифра КУЛ 0303А06001), јас како учесник и единствен пријавен кандидат кој ги исполнува условите во целост на Јавниот оглас бр.02/2026, Барам итна достава/увид во целокупната документација од јавен оглас бр. 02/2026, ...Ова барање е составен дел од приговорот, но еве го поднесувам и одделно......‘‘.


Постапувајќи по барањето на 14.09.2026 година, Имателот на информации на Барателот по е-маил му доставил одговоП во кој наведува дека: Во прилог испраќаме одговор од управен одбор на НУ Народен театар Битола и ве известуваме дека увидот во целосната документација во предметот за јавен оглас 02/2026 можете да го извршите утре 15.09.2026 година (вторник) во 09:00 часот во просториите на правната служба...‘‘.

 Незадоволен од добиеното Одговор по приговорот и увидот на документит, Барателот на информации на 25.09.2026 година до Агенцијата поднесе Жалба, заведена во Агенцијата под бр.08-337. Во жалбата се наведува:....,, Молчење на имателот на информацијата (недонесување на формално Решение во законски предвиден рок) и неосновано одбивање/ сокривање на побараните информации...‘‘.

Агенцијата за заштита на правото на слободен пристап до информациите од јавен карактер, земајќи ги предвид сите приложени списи по предметот утврди дека предметното барање не претставува барање за пристап до информации од јавен карактер, туку е барање од личен интерес, односно барање од надлежност на НУ Народен театар Битола, кој по истото бил должен да постапи согласно своите надлежности.
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер поднел Барање од надлежност на Имателот на информации, со кое бара информација за начинот на постапување на НУ Народен театар Битола на лична апликација за вработување по јавен оглас на Барателот на информации. 
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законот за слободен пристап до информации од јавен карактер обезбедува остварување на јавен интерес, опишан и таксативно наброен во член 3 став 1 алинеја 7 и гласи: „Јавен интерес во остварувањето на правото на пристап до информации подразбира, но не се ограничува, на интерес за информации со чие што објавување...1.ќе се открие злоупотреба на службената положба и коруптивното однесување; 2.ќе се открие противправно стекнување или трошење на буџетски средства; 3.ќе се открие потенцијален судир на интереси; 4.ќе се спречат и откријат сериозни закани по здравјето и животот на луѓето; 5.ќе се спречи и открие загрозување на животната средина; 6. Ќе се помогне да се разбере прашањето за кое се креира јавна политика или се води парламентарна дебата и 7. Ќе се овозможи еднаков третман на секој граѓанин пред законите“. 
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.
Поради горенаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


                                                                                                                     Директор,
                                                                                                               Петар Гајдов

